Hof lewer uitspraak oor Sassa-krisisArgieffoto. Die konstitusionele hof het Vrydag beslis dat Cash Paymaster Services (CPS) se kontrak met die Suid-Afrikaanse agentskap vir maatskaplike sekerheid (Sassa) vir nog 12 maande verleng moet word, om te verhoed dat die betaling van maatskaplike toelae onderbreek word. Regter Johan Froneman het Vrydag uitspraak gelewer in die aansoek dat die hof ŉ toesigrol moet speel in die uitbetaling van toelaes. Bathabile Dlamini, minister van maatskaplike ontwikkeling, en Sassa het vroeër aangevoer CPS is die enigste entiteit wat in die afsienbare toekoms die betaling van toelaes kan behartig, aangesien Sassa nie in staat is om self die betaling van die toelaes oor te neem nie. Die hof het Dlamini en Sassa skerp hieroor gekritiseer en gesê hulle het ŉ grondwetlike verpligting van die staat in gedrang geplaas deur nie vroegtydig op te tree nie. Dlamini is beveel om redes aan die hof te verskaf waarom sy nie persoonlik aanspreeklik gehou moet word vir die koste van die hofsaak nie. Froneman het beklemtoon verantwoording is ŉ belangrike deel van die Grondwet en verantwoording moet in die openbaar gedoen word oor waarom hierdie krisis ontstaan het. Hy het gesê die hof moet nou fokus op die potensiële katastrofe wat kan volg indien begunstigdes se toelaes vanaf April nie meer betaal word nie. Die hof het beslis dat Sassa se kontrak met CPS vir nog 12 maande verleng kan word op dieselfde terme en voorwaardes waarop voorheen ooreengekom is. Uit die aard hiervan word ŉ vorige hofbeslissing van 2013, waarin die kontrak as ongeldig verklaar is, ook vir die volgende 12 maande opgeskort. Indien CPS versuim om toelaes aan die begunstigdes te betaal, sal dit beskou word as ŉ oortreding van die begunstigdes se grondwetlike regte. Die hof het verder gesê indien CPS die administrasiefooi vir die betaling van toelaes wil verhoog, moet hy die Nasionale Tesourie nader. Die Tesourie sal dan ŉ aanbeveling moet maak oor CPS se fooi. CPS het voorheen geëis dat die administrasiefooi van R16,44 per toelaag tot R22 vermeerder word om glo in pas te bly met inflasie. CPS is ook beveel om binne 30 dae ŉ geouditeerde staat van sy uitgawes, inkomste en netto wins by die hof in te dien. Sassa moet onafhanklike ouditeurs aanstel om die state te verifieer en die Tesourie moet hierdie verifiëring goedkeur. Sassa moet ook elke drie maande aan die hof verslag doen oor hoe die uitbetaling van toelaes sal geskied wanneer die 12 maande-tydperk verby is, asook watter stappe gedoen is om die toekomstige betaling van toelaes te verseker. Sassa word ook verplig om maatreëls in te stel om die persoonlike besonderhede van begunstigdes te beskerm en hulle te beskerm teen derdeparty-bemarking vir lenings, begrafnispolisse, lugtyd, elektrisiteit en dies meer.